A TANÁCS HATÁROZATA
(2008. július 15.)
az egyrészről az Európai Közösség, másrészről Dánia kormánya és a Feröer szigetek helyi kormánya között létrejött megállapodás megkötéséről szóló 97/126/EK határozat módosításáról
(2008/645/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 133. cikkére, összefüggésben 300. cikke (2) bekezdésének első mondatával,
tekintettel a Bizottság javaslatára,
mivel:
(1)
Az 1996. december 6-i 97/126/EK tanácsi határozat (1) az egyrészről az Európai Közösség, másrészről Dánia kormánya és a Feröer-szigetek helyi kormánya között létrejött megállapodás (a továbbiakban: megállapodás) megkötéséről szól.
(2)
A megállapodás 31. cikke értelmében létrejött egy vegyes bizottság, amely felelős a megállapodás igazgatásáért és biztosítja annak megfelelő végrehajtását. A bizottság e célból ajánlásokat tesz és döntéseket hoz, amelyeket a szerződő felek saját szabályaikkal összhangban hajtanak végre. A 97/126/EK határozatban ezért kifejezetten elő kell írni, hogy a Bizottság adott esetben jogosult ilyen részletes végrehajtási szabályokat elfogadni.
(3)
A megállapodás 31. cikkével létrehozott vegyes bizottság ajánlásainak és határozatainak végrehajtásához szükséges intézkedéseket a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozatnak (2) megfelelően kell elfogadni.
(4)
A 97/126/EK határozatot ezért ennek megfelelően módosítani kell,
A KÖVETKEZŐKÉPPEN HATÁROZOTT:
1. cikk
A 97/126/EK határozat a következő cikkekkel egészül ki:
„3. cikk
A Bizottság az e határozat 4. cikkének (2) bekezdésében meghatározott eljárással összhangban szükség esetén elfogadja a megállapodás 31. cikkével létrehozott vegyes bizottság ajánlásainak és határozatainak végrehajtására vonatkozó részletes szabályokat.
4. cikk
(1) A Bizottság munkáját a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendelet (az egységes közös piacszervezésről szóló rendelet) (3) 195. cikkével létrehozott a mezőgazdasági piacok közös szervezésével foglalkozó irányítóbizottság segíti.
(2) Az e bekezdésre történő hivatkozás esetén a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozat (4) 4. és 7. cikkét kell alkalmazni.
Az 1999/468/EK határozat 4. cikkének (3) bekezdésében előírt határidő egy hónap.
2. cikk
Ez a határozat az Európai Unió Hivatalos Lapjában való kihirdetését követő napon lép hatályba.
Kelt Brüsszelben, 2008. július 15-én.